ROZHODNUTIE KOMISIE
z 13. januára 2006,
ktorým sa povoľuje uvedenie potravín a zložiek potravín získaných z geneticky modifikovanej kukurice línie MON 863 na trh ako nových potravín alebo nových zložiek potravín v zmysle nariadenia Európskeho parlamentu a Rady (ES) č. 258/97
[oznámené pod číslom K(2005) 5939]
(Iba francúzsky a holandský text je autentický)
(2006/68/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Spoločnosť Monsanto predložila 15. júla 2002 v zmysle článku 4 tohto nariadenia príslušným nemeckým orgánom žiadosť o povolenie uviesť na trh potraviny a zložky potravín získané z geneticky modifikovanej kukurice línie MON 863 (ďalej len „kukurica MON 863“) ako nové potraviny alebo nové zložky potravín v súlade s nariadením (ES) č. 258/97.
(2)
Príslušný nemecký orgán na hodnotenie potravín dospel vo svojej úvodnej hodnotiacej správe z 8. apríla 2003 k záveru, že kvôli prítomnosti markerového génu rezistencie na antibiotiká (nptII) použitému v danom produkte bude potrebné dodatočné hodnotenie.
(3)
Komisia túto úvodnú hodnotiacu správu postúpila 3. júna 2003 všetkým členským štátom aj s ďalšími pripomienkami zo strany členských štátov.
(4)
V súlade s článkom 11 tohto nariadenia požiadala Komisia 9. decembra 2003 o stanovisko Európsky úrad pre bezpečnosť potravín (EÚBP). EÚBP doručil 2. apríla 2004 svoje stanovisko, v ktorom uvádza, že z hľadiska zdravia spotrebiteľa je kukurica MON 863 a výrobky z nej získané rovnako bezpečné ako zrno a výrobky získané z tradičných druhov kukurice (2). Pri poskytnutí stanoviska sa EÚBP zaoberal všetkými špecifickými otázkami a problémami, ktoré predložili členské štáty.
(5)
V článku 46 ods. 1 nariadenia (ES) č. 1829/2003 z 22. septembra 2003 o geneticky modifikovaných potravinách a krmivách (3) sa stanovuje, že žiadosti predložené podľa článku 4 nariadenia (ES) č. 258/97 pred dňom začatia uplatňovania tohto nariadenia sa posudzujú podľa ustanovení nariadenia (ES) č. 258/97 bez ohľadu na článok 38 nariadenia (ES) č. 1829/2003 v prípadoch, že dodatočný posudok požadovaný v súlade s článkom 6 ods. 3 alebo článkom 6 ods. 4 nariadenia (ES) č. 258/97 bol Komisii zaslaný pred dňom začatia uplatňovania nariadenia (ES) č. 1829/2003.
(6)
Spoločné výskumné centrum Európskej komisie (JRC) v spolupráci s Európskou sieťou laboratórií GMO (ENGL) overilo metódu na detekciu kukurice MON 863. JRC vypracovalo kompletnú overovaciu štúdiu (opakovanými skúškami) podľa medzinárodne uznávaných usmernení na testovanie účinnosti kvantitatívnej metódy v špecifických prípadoch na zistenie a kvantifikáciu priebehu procesu transformácie MON 863 v kukurici. Materiály potrebné na vypracovanie štúdie poskytla spoločnosť Monsanto. JRC po zohľadnení kritérií účinnosti, ktoré navrhla ENGL pre metódy predložené na určenie súladu s predpismi, ako aj súčasného vedeckého chápania dostatočnej účinnosti metódy, usúdilo, že účinnosť metódy je primeraná danému účelu. Metódy aj výsledky overovania boli sprístupnené verejnosti.
(7)
JRC vypracovalo referenčný materiál pre kukuricu MON 863.
(8)
Potraviny a zložky potravín z kukurice MON 836 by mali byť označené v súlade s ustanoveniami nariadenia (ES) 1829/2003 a mali by byť predmetom požiadaviek sledovateľnosti stanovených v nariadení Európskeho parlamentu a Rady (ES) č. 1830/2003 z 22. septembra 2003 o sledovateľnosti a označovaní geneticky modifikovaných organizmov a sledovateľnosti potravín a krmív vyrobených z geneticky modifikovaných organizmov a ktorým sa mení a dopĺňa smernica 2001/18/ES (4).
(9)
V súlade s nariadením Komisie (ES) č. 65/2004 (5) bol výrobku na účely nariadenia (ES) č. 1830/2003 pridelený jedinečný identifikačný znak.
(10)
V prílohe obsiahnuté informácie o identifikácii potravín a zložiek potravín získaných z kukurice MON 863 vrátane schválenej metódy detekcie a referenčného materiálu možno vyhľadať v registri uvedenom v článku 28 nariadenia (ES) č. 1829/2003.
(11)
Na základe prístupných informácií sa potvrdilo, že kukurica MON 863 je v súlade s kritériami stanovenými v nariadení (ES) č. 258/97.
(12)
Stály výbor pre potravinový reťazec a zdravie zvierat neposkytol žiadne stanovisko. Komisia preto 26. júla 2005 predložila Rade návrh v súlade s článkom 5 ods. 4 rozhodnutia Rady 1999/468/ES (6) so žiadosťou, aby Rada do troch mesiacov konala.
(13)
Rada však v rámci stanoveného časového limitu nekonala, preto by mala rozhodnutie prijať Komisia,
PRIJALA TOTO ROZHODNUTIE:
Článok 1
Potraviny a zložky potravín získané z geneticky modifikovanej kukurice línie MON 863 (ďalej len „výrobky“), ako sú označené a špecifikované v prílohe, možno uvádzať na trh Spoločenstva ako nové potraviny alebo nové zložky potravín.
Článok 2
Výrobky sa označia ako „geneticky modifikovaná kukurica“ alebo „vyrobené z geneticky modifikovanej kukurice“ v súlade s požiadavkami na označovanie uvedenými v článku 13 nariadenia (ES) č. 1829/2003.
Článok 3
Výrobky a informácie uvedené v prílohe sa zapíšu do registra geneticky modifikovaných potravín a krmív Spoločenstva.
Článok 4
Toto rozhodnutie je určené spoločnosti Monsanto Europe S.A., Belgicko, ktorá zastupuje spoločnosť Monsanto Company, USA. Jeho platnosť je desať rokov.
V Bruseli 13. januára 2006